笑看天下:復常係商機何以變殺手
復活節長假期至周一結束,據入境處數字顯示,由3月28日至4月1日的5天假期,有逾228萬人次香港居民出境,但入境旅客僅49.8萬人次,當中超過190萬港人往內地。北上南下大逆差,也就難怪香港景點冷清,百業絕望,本報形容為「死城無光」,可謂再貼切不過!餐飲業尤其當災,掀起執笠暴潮。學者指本港經濟差,但租金仍未見大挫,加上中小企對疫後復甦已不存厚望,料執笠潮陸續有來。
事實上,港人向來熱愛外遊,疫情後難得通關加上外遊機票不貴,東南亞機票平三、四成,相關團費亦相應調整,日圓兌港元又見歷史低位,此時唔去日本玩餐飽更待何時?內地團受惠於高鐵,因高鐵票價全年劃一,旅行社不會喺旺季增加成本而加價,據悉往內地團按年更升3倍。
港人有長假就「又要飛喇」,多人外遊原本冇問題,只要有番咁上下人來港參與繽紛盛事,填補港人「大遷徙」,佢哋來港吃喝玩樂,欣賞香港「東方之珠」燈火輝煌夜景等,可惜香港就係未能發揮應有嘅「優勢」和「魅力」,不但冇客似雲來,反而商場人流稀少,尖沙咀、旺角、銅鑼灣晚上8點後更已水盡鵝飛,冷清得交關!
呢,如何挽救冇人來港旅遊又成為話題,有認為內地五一黃金周在即,期望中央能盡快推出「一簽多行」及提高免稅額等措施;亦有議員認為百業蕭條、飲食業哀號時刻,作為大業主嘅發展商,應該開始考慮減租,幫助中小企渡過難關。
然而,市面慘淡並非一日形成,飲食業本身亦應該自省及自救,不能全歸咎北上消費已成風,不在食物質素和服務上求進步,復常明明係商機竟變食肆「殺手」,值得大家細心諗諗。